《宿洞霄宫》
清代·蒋坦

余杭西北多林峦，芙蓉削掌青巑岏。青山九锁锁不到，至今片石遗凡间。

当时人物久寂寞，飞鼠衔花上池阁。一坛留得升仙名，白云荒山葬秋鹤。

我生学道十二年，笋鞋厌蹋齐州烟。朅来寻仙坐溪上，一盏手掬桃花泉。

回风飕飕翠蛟舞，千年芝菌迷仙所。隔溪水碓无人舂，满地松声捣秋雨。

作者简介：清浙江钱塘人，字平伯，号蔼卿。诸生。与妻关锳皆工诗词。妻卒，落拓无聊。咸丰末避兵至慈溪，后还杭，贫饿死。有《息影庵初存稿》、《集外诗》、《微波集》。